***Informativni centar za osobe sa invaliditetom “Lotos” Tuzla***

***Redakcija:***

Fikreta Hasanović

Suvad Zahirović

Jasminko Bijelić

Adisa Kišić

***Grafički dizajn:***

Dženita Musić

IN MEMORIAM

Sanja Zahirović (1963 - 2015)

***Glavna i odgovorna urednica:***

Fikreta Hasanović

***Adresa redakcije:***

M. i Ž. Crnogorčevića 3 75 000 Tuzla

Tel./Fax: + 387 35 251-476, 251-245

***E-mail:***

ic.lotos@bih.net.ba

info@ic-lotos.org.ba

***Web:***

www.ic-lotos.org.ba

***Izdavač:***

Informativni centar za osobe sa invaliditetom “Lotos” Tuzla

***Tiraž:***

1000 primjeraka

***INICIJATIVA (lat.)***

Podsticaj za neku aktivnost posebno u pravu, zakonodavna inicijativa, pravo na podnošenje prijedloga zakona i drugih akata s pravnim dejstvom.

Uopšte, “čovjek od inicijative” je onaj koji samostalno preduzima potrebnu aktivnost u svom ili širem djelokrugu privatnog ili javnog života, ne čekajući za sve naredbe ili spoljašnji podsticaj.

Broj: 08-651-437-4/97

Sarajevo 16.12.1997. god.

Redni broj: 747

Upis u evidenciju javnih glasila izvršen u skladu sa Zakonom o javnom informisanju.

SADRŽAJ

FREEDOM DRIVE ( VOŽNJA ZA SLOBODU! )

3

BIJELI ŠTAP - OSLONAC U ŽIVOTU SLIJEPIH I SLABOVIDNIH OSOBA

4 - 5

INOVATIVNA RJEŠENJA ZA KVALITETNIJI ŽIVOT SLIJEPIH OSOBA

6 - 7

KAKO VIDE LJUDI KOJI NE VIDE

8 - 9

ŽIVINICE - GRAD U KOJEM SU MEDICINSKI RADNICI I POLICAJCI NAUČILI ZNAKOVNI JEZIK

10

DRUŽBENICA HELEN KELLER

11

DJEČIJA PARALIZA ZABRINJAVA NEW YORK, PROGLASILI VANREDNO STANJE

12

NA PARKINGU I TROTOARIMA UVIJEK MORAM BITI NA OPREZU

13 - 16

PRILAGOĐAVANJE RADNOG MESTA ZA OSOBE SA INVALIDITETOM

17 - 18

SVESTRANI MLADIĆ S DOWN SINDROMOM POSTAO VODITELJ

19

KOLICA SU KAO OBUĆA, SVAKA VRSTA IMA RAZLIČITU NAMJENU

20 - 21

IZ AKTIVNOSTI

22 - 23

KAKO JE TO BITI ZATVOREN IZA REŠETAKA, A UZ TO IMATI INVALIDITET

24

MEĐUNARODNI DAN BEZ KOLICA

25 - 26

ŠARENA STRANA

27

NEKE INFORMACIJE KORIŠTENE SU SA INTERNET STRANICA.

FREEDOM DRIVE 2022. ( VOŽNJA ZA SLOBODU! )

***Od 26. do 28. septembra, ENIL će održati svoj 10. Freedom Drive u Briselu, Belgija. Freedom Drive je otvoren za nezavisne aktiviste, saveznike, organizacije osoba sa invaliditetom i nevladine organizacije iz Evrope i šire.***

Opšta tema Freedom Drive-a 2022. bit će **"50 godina samostalnog života"** i biće posvećena Kapki Panajotovoj, našoj bivšoj predsednici i osnivaču Nezavisnog života u Bugarskoj, koja je iznenada preminula u oktobru prošle godine.

Freedom Drive je jedna od ključnih kampanja Evropske mreže za samostalni život (ENIL). Prvi Freedom Drive održan je u Strazburu 2003. godine, na inicijativu pokojnog Martina Naughtona iz Irske, i od tada se održava svake dvije godine. 2015. godine Freedom Drive se preselio iz Strazbura u Brisel, što se poklopilo sa otvaranjem ENIL kancelarije u Briselu. 2022. godine ENIL će održati jubilarni 10. Freedom Drive.

Freedom Drive pruža pristalicama pokreta za Nezavisni život jedinstvenu priliku da se upoznaju sa članovima Evropskog parlamenta (MEP), da promovišu pravo na samostalan život i implementaciju UN Konvencije o pravima osoba sa invaliditetom, kao i da podijele iskustva i ideje sa kolegama aktivistima iz cijele Evrope. Freedom Drive je rastao tokom godina i sada je trodnevni događaj koji okuplja do 300 ljudi. Ima bogat program, uključujući sljedeće događaje: radionice na teme vezane za samostalan život (kao što su personalna asistencija, deinstitucionalizacija, mladi itd.), konferenciju sa sesijama na više tema, saslušanje u Evropskom parlamentu, protest koji prolazi pored svih institucija Evropske unije, kao i političkih stranaka.

Postoje prilike da se delegacije zemalja sastanu sa svojim zastupnicima u Evropskom parlamentu i da se sastanu Omladinski odbor ENIL-a i upravni odbor ENIL-a. Do 2019. godine Generalna skupština ENIL-a održavala se i tokom Freedom Drivea, ali ove, 2022. godine, održat će se online.

Protest Freedom Drive prilika je za podizanje svijesti o pravu na samostalan život i potrebi zatvaranja institucija. ENIL je 2019. godine postavio kavez ispred Evropske komisije, sa natpisom "Finansira Evropska unija". Protest Freedom Drive predstavljen je u dokumentarcu Al Jazeere iz 2019. godine "Ponavljajuća sramota zbog invaliditeta u Evropi (1. dio)".

Freedom Drive je otvoren za osobe sa invaliditetom, aktiviste nezavisnog života, njihove prijatelje, članove porodice i saveznike. Učesnici su sami odgovorni za pokrivanje svojih troškova putovanja i smještaja, ali ENIL daje savjete za prikupljanje sredstava prije događaja, kao i savjete o pronalaženju pristupačnog smještaja. Uz malu naknadu za učešće, učesnici imaju pristup svim događajima, pauzama za kafu i ručak, zabavi i dobijaju Freedom Drive majicu i materijale.

BIJELI ŠTAP – OSLONAC U ŽIVOTU SLIJEPIH I SLABOVIDNIH OSOBA

Koliko znate slijepih osoba? Znam ih nekoliko, među ostalim i jednu ženu koja je slijepa od rođenja, završila je fakultet, ima porodicu, djecu koja vide i koja će joj sigurno biti veliki oslonac u životu, baš kako i treba paziti roditelje u njihovoj starosti. Ne mogu čak ni pokušati da zamislim kroz šta je sve prošla, koliki je trud uložen da bi se obrazovala, digla vlastitu porodicu… I što je najljepše od svega, potpuno je nezavisna, vedrog duha i redovno i neprekidno nas sve nasmijava. Svako može uliti snagu kada zastanemo i počnemo otpuhivati pred preprekama koje izgledaju nepremostive, a tako su sićušne. U takvim trenucima uvijek se sjetim nje. Sjetim se nje i svakog 15. oktobra, na Međunarodni dan bijelog štapa.

Znamo li kako je sve počelo?

U početku je funkcija bijelog štapa bila ograničena na zaštitu tijela od prepreka. Tek u 20. stoljeću je došlo do značajnih promjena. Zbog napretka u cestovnom prometu potrebno je identificirati slijepe osobe. Testirane su crvene zastave (Belgija 1911.) ili žute vrpce s tri crne tačkice (Danska, Švedska, Njemačka). Engleski fotograf iz Bristola, James Biggs izgubio je 1921. godine vid u nesreći, pa se s razlogom osjetio ugroženim u saobraćaju. Da bi postao vidljiviji, ofarbao je štap u bijelu boju. Tako je postao uočljiv u cestovnom saobraćaju. Tim činom mapirao je ne samo sebe, nego i sve druge nevidljive slabovidne osobe. U Francuskoj je 1930. godine Guilly d’ Herbemont dala inicijativu za korištenje bijelog štapa kao zaštitnog znaka u saobraćaju. Gospođi Herbemont su zapravo ideju za inicijativu dali pariški policajci koji su bijeli štap koristili za organiziranje prometa. Borila se za prijedlog i stekla značajan publicitet. Godinu kasnije finansirala je kupovinu 5.000 bijelih štapova, vlastitim novcem. Bez obzira na početno nepovjerenje u Francuskoj, vremenom se bijeli štap etablirao kao simbol slijepih i brzo se proširio u druge evropske zemlje. Na ovaj način, štap je ostvario i signalnu funkciju.

Razumijevanje za problem sljepoće

Učinkovitija upotreba bijelog štapa indirektna je posljedica Drugog svjetskog rata. Richard E. Hoover je pozvan 1944. godine u vojnu bolnicu za slijepe ratne veterane u Valley Forge u Pensilvaniji, ali i sa njim, Warren Bledsoe (učitelj za slijepe u Merylandu). Obojica su zadržali prethodne opcije za orijentaciju i mobilnost, ali to nije bilo dovoljno te su počeli raditi na tehnici koja koristi dugački bijeli štap poput produžene ruke. Hoover je više bio sklon eksperimentisanju. Sam je vezao oči kako bi isprobao različite tehnike štapa i tražio je još učinkovitija rješenja. Postepeno je razvio metodologiju koja se i danas koristi, tako je zapravo uzdigao bijeli štap do osnovne pomoći pri orijentaciji slijepih. Bledsou je 1977. dodijeljenja nagrada Alfred Allen za njegovu svijest i razumijevanje problema sljepoće. S razlogom su ga nazivali majstorom u poučavanju slijepih osoba. On je bio taj koji je učio slijepe osobe kako da se nose sa svojim sljepilom, znajući kada treba pomoći, a kada ne.

Prošlo je od tada jako puno godina. I danas treba isto umijeće i razumijevanje za problem sljepoće.

Svaki dan novi izazov

Međunarodni dan bijelog štapa se u svijetu obilježava još od 1964. godine, kada je tadašnji predsjednik SAD-a Lyndon Johnson proglasio navedeni datum Danom bijelog štapa. Tako je pomagalo za kretanje slijepih osoba postalo simbol njihove nezavisnosti i samostalnosti. Danas oštećenje vida pogađa oko 2,2 milijardi ljudi globalno. Svaki dan je novi izazov za slabovidne osobe, jer se suočavaju kako s društvenim, tako i fizičkim preprekama. Baš kao i Herkul obavljaju nemoguće zadatke. Žive i postoje, napajaju se iz svog izvora, novim nadahnućima. U Bosni i Hercegovini živi više od 5.000 osoba sa oštećenjem vida. Samo oni najbolje znaju kakva je njihova svakodnevnica, samo oni najbolje znaju s kakvim se poteškoćama nose u zapošljavanju, s kakvim u obrazovanju.

Mi, blagoslovljeni čarolijom vida trebamo otvoriti sva vrata komšijama, prijateljima i svima koji ne vide, u svakoj oblasti života. To bi značilo da i mi zaista vidimo i da ne zatvaramo oči ili okrećemo glavu od slijepih i slabovidnih.

IZVOR: AL JAZEERA

EU direktiva: Online javni sadržaj prilagoditi slabovidnim

Računarska tehnologija približila je osobama sa oštećenjem vida svijet koji im je pred očima, a koji nikako ili vrlo malo vide. Ipak, uprkos tome, velik dio sadržaja njima je i dalje nedostupan – bilo da je riječ o knjigama, televizijskom programu, internetskim sajtovima. Evropska unija nedavno je usvojila direktivu kojom žele da počnu da mijenjaju stvari, odnosno kojoj je cilj prilagoditi sajtove javnog sektora osobama sa invaliditetom.

INOVATIVNA RJEŠENJA ZA KVALITETNIJI ŽIVOT SLIJEPIH OSOBA

S ciljem postizanja punog i jednakog uživanja svih ljudskih prava i potpune integracije u društvo, svijet već gotovo trideset godina svakog 3. prosinca obilježava Međunarodni dan osoba s invaliditetom.

Razvijanje društva u kojem se poštuje svaka osoba, potiče uvažavanje i solidarnost bliže je nego se čini - dovoljno je da se potrudimo pronaći sličnosti, a ne razlike i da se prisjetimo da biti različit nikako ne znači biti manje vrijedan.

GOVORNE FUNKCIJE SVAKODNEVNIH UREĐAJA

Govorni satovi prilagođeni su potrebama slijepih i slabovidnih osoba na način da imaju veliki zaslon na kojem uvećanim fontom piše vrijeme i mogućnost da se aktivira izgovor vremena i datuma. Postoje mnogi drugi govorni predmeti koji slijepim i slabovidnim osobama omogućavaju svakodnevne aktivnosti i brigu o sebi – govorni tlakomjeri, toplomjeri, vage, mobiteli, prepoznavači boja, obilježivači predmeta pa i aparatići za očitavanje glukoze iz krvi s govornim modulom.

OMILJENE KNJIGE, ČASOPISI I SVE ŠTO TREBA ČITATI - UZ POMOĆ BRAJICE ILI BRAILLEOVA PISMA

Brajica ili Brailleovo pismo reljefno je točkasto pismo koje se čita prstima, a zapravo se radi o sustavu čitanja i pisanja za slijepe i slabovidne osobe koji sa šest točkica položenih u raznim kombinacijama stvaraju 63 osnovna znaka i razmak.

ODJEĆA U OMILJENIM BOJAMA - ZAŠTO NE?

Postoje uređaji koji slijepim osobama otkrivaju boje odjeće. Takvi uređaji imaju skener koji očitava i izgovara boju predmeta. Osim ovakvih uređaja koji osim boja otkrivaju i je li okolina osvijetljena ili mračna, slijepe i slabovidne osobe se mogu koristiti i obilježivačima (gumbima različitih oblika) pomoću kojih prepoznaju boju odjeće. Primjerice trokut može označavati žutu, krug plavu i slično. Dakle, ako ne vidiš, ne znači da ne "vidiš" boje – što znači mnogo za one koji su spretni u šivanju. Naime, postoje posebne igle za šivanje za slijepe osobe (od običnih se razlikuju po tome što imaju dvije ušice, ne jednu) kao i prilagođeni uvođač konca.

KULINARSTVO - I HOBI I PROFESIJA

Kada je riječ o snalaženju u kuhinji, postoji veliki izbor raznih prilagođenih uređaja pomoću kojih slijepe i slabovidne osobe mogu biti masterchefovi. Govorni termometri, kuhinjske vage, brojač vremena, indikator razine tekućine pa i posebna žlica za odvajanje bjelanjaka. Sve što treba za savršeni obrok – slatki ili slani.

DRUŠTVENE IGRE I SPORT

Tko se ne sjeća društvenih igara iz djetinjstva - "Čovječe ne ljuti se!", "Monopolyja", "Domina" ili ne voli opuštanje uz kartaške igre? Sve se one mogu u potpunosti prilagoditi slijepim i slabovidnim osobama. Primjerice, šah je prilagođen tako da crne figurice imaju na vrhu zaobljeni dio čavla, dok bijele figurice nemaju taj dodatak. I crne i bijele figurice u svom dnu imaju klin koji se umeće u ploču čija su bijela i crna polja različite visine.

Kada je riječ o sportu, postoje prilagođeni setovi za uzbudljive utakmice – na primjer košarke. Uz košarkašku loptu u kojoj se nalazi metalno zvonce (pomoću zvuka slijepe osobe lakše lociraju loptu) zvonce se postavlja na koš i mrežu.

TIFLOTEHNA - PODRŠKA KVALITETNIJEM ŽIVOTU SLIJEPIH I SLABOVIDNIH OSOBA

Većinu navedenih pomagala slijepe i slabovidne osobe mogu pronaći uz pomoć Tiflotehne, tvrtke koju je 2011. osnovao Hrvatski savez slijepih s ciljem poboljšanja kvalitete života slijepih i slabovidnih osoba.

Osim osobnih pomagala, Tiflotehna nudi asistivnu tehnologiju i tiflotehnička pomagala za javne površine i ustanove, kao što su taktilne linije vodilje, taktilni orijentacijski planovi, natpisi i letci na brajici, koji uvelike olakšavaju kretanje slijepim osobama u javnom prostoru.

Smatram da pitanje mobilnosti u urbanim sredinama mora činiti važan dio strategije vezanih uz rješavanje problema s kojima se susreću osobe s invaliditetom, izjavio je Mladen Menićanin, stručnjak za tiflotehnička pomagala u Tiflotehni.

Osim što nabavlja i distribuira tiflotehnička pomagala i asistivne tehnologije, Tiflotehna radi na pronalasku novih rješenja u području asistivnih tehnologija za slijepe i slabovidne osobe, a kvaliteta njihovih usluga temelji se na znanju visokoobrazovanih stručnjaka u području rehabilitacije, socijalizacije i podrške u obrazovanju slijepih i slabovidnih osoba.

Ordinacija.hr

Foto: Arhiva, Shutterstock

KAKO VIDE LJUDI KOJI NE VIDE

Strah od mraka je jedan od najjačih iskonskih strahova sa kojima se svako od nas susreće od kako pamtimo. Ali, je li baš nužno toliko strahovati i da li je mrak baš tako strašan? Da li se ljudi koji ne vide boje mraka i kako oni doživljavaju mrak? Kako vide ljudi koji ne vide, pita se svako od nas, a takva pitanja najčešće naviru pri susretima sa slijepima ili neposredno nakon tih susreta.

I sada, pita se i autor ovih redaka: kako objasniti da mrak i nije tako strašan i da nema potrebe za tolikim bojaznima od njega. Smatram da o strahu od mraka kao jednom od prvih i iskonskih strahova više i trebaju i mogu govoriti psiholozi na nivou pojedinaca, a socijalni psiholozi na nivou grupa ljudi, možda sociolozi kulture, i stručnjaci drugih različitih profesija, a sve s ciljem demistifikacije straha od mraka. A ja ću u ovom blogu pokušati ubijediti čitaoca da mrak i nije mrak, makar se na prvi pogled ne čini tako. Jednom me jedan mali dječak pitao: „A da te pitam, čika Suade, je l' ti ne vidiš"? A na moj potvrdan odgovor dječačić je mudro zaključio: "Pa onda ti vidiš crno". U ovom je "kvaka 22". Na prvu većina ljudi smatra da ne vidjeti znači zatvoriti oči i to je taj mrak u kojem oni što ne vide žive. Ali, i na ovu nedoumicu postoji veoma jednostavan odgovor. Ja sam ga formulisao prilikom jednog susreta sa visokom delegacijom jedne napredne zemlje, a tokom susreta pri kojem su nam željeli prezentirati novi model podrške starim ljudima zasnovan na životu i uslugama u zajednici. Jedan od članova delegacije, autor modela, je govoreći o konceptu za ilustraciju odabrao primjer slike na kojoj je stara osoba u prvom planu, a sve potrebne službe podrške i ono što zajednica posjeduje i osigurava se nalazi na slici u pozadini. I u pola prezentacije gospodin se zaustavio i počeo da mi se izvinjava zbog neprikladno izabranog primjera zbog činjenice da o slici govori čovjeku koji je slijep. Nasmijao sam se i zamolio da mi dopuste da izložim svoje viđenje o ovoj situaciji. Naravno, rado su željeli čuti moje mišljenje. "Oko je samo organ koji informaciju iz svijeta koji nas okružuje, prenosi u mozak gdje ova informacija bude obrađena i pohranjena i dobija svoje stvarno značenje. Čovjek, u stvari vidi mozgom. I što se mene tiče, možete i dalje koristiti primjer sa slikom", rekao sam. Svi smo se od srca nasmijali, ali je ova anegdota dugo kružila po Bosni i Hercegovini kao dio priče o promociji novog modela brige o starim osobama. Osobe koje ne vide jesu uskraćene za najuobičajeniji i najjednostavniji način transfera informacija iz okruženja u centre u mozgu u kojima se ove informacije obrađuju i dobijaju smisao, a njihovim pamćenjem se osigurava da se koriste kasnije kad nam zatrebaju. Zamislimo situaciju da osoba koja ne vidi i osoba koja vidi razgovaraju o nekom mjestu o kojem imaju prethodne informacije, a koje trenutno ne vide. Kako je taj razgovor uopšte moguć? Razgovarat će na osnovu sjećanja i iskustava koja se odnose na to mjesto, samo što je način prikupljanja "ulaznih" informacija bio različit. Osoba koja vidi je većinu informacija prikupila koristeći se okom kao instrumentom za transfer informacija iz okoline do centara u mozgu, a osoba koja ne vidi je koristila sva druga čula da o tom mjestu prikupi što je moguće više informacija. I možda neko može misliti da je doživljaj osobe koja vidi potpuniji, možda za ono što oko može prikupiti i jeste, ali puno drugih informacija također, čini sliku nekog mjesta. Specifični mirisi, zvukovi, strujanje zraka.... su najčešće zanemareni od ljudi koji samo gledaju. U "svijetu" ljudi koji ne vide ne manjka interesovanja za sve ono što ih okružuje. O tome su nekad poznati umjetnici stvarali svoja remek djela, a primjer Homera, slijepog Helenskog pjesnika je najočitiji dokaz da usprkos sljepoći možemo imati jako istančan osjećaj za svijet koji nas okružuje i kojeg smo neodvojivi dio. Već sam dijelom u ovaj blog utkao i svoje lično iskustvo, ali da bih sve dodatno potkrijepio, čitaocima želim približiti i dio svojih interesovanja za koja me činjenica da ne vidim ne uskraćuje, već naprotiv, omogućava da doživim svijet i ono što se oko mene događa na jedan drugačiji način, način koji me obogaćuje novim spoznajama i čini da vidim barem približno kao i ljudi koji bukvalno vide. Od najranijeg djetinjstva su me interesovale različite stvari. Kako nešto izgleda? Kako funkcioniše? Koje je boje? Uvijek sam se pitao. I tako je otpočeo proces mog skupljanja informacija o stvarima, ljudima, pojavama i pravljenje i pamćenje mentalnih mapa i spoznaja o svijetu koji me okružuje. Bio sam sretno dijete jer je u školi za slijepe koju sam pohađao došlo do spoja mladih ljudi koji su tek završili sopstveno školovanje i bili željni samodokazivanja i potvrde svojih sposobnosti i slijepe djece koja su žudila za znanjima i otkrivanjem sopstvenih mogućnosti. Tako nismo bili uskraćeni za prilike da probamo puno toga što su i sva druga djeca koja nisu slijepa mogla u školskoj dobi probati. Meni su puno značile i igračke koje smo koristili, a koje su bile takve da ste sopstvenom imaginacijom morali stvarati sve sa čim se želite igrati. Ovo mi je pomoglo da razvijem osjećaj za odnose u prostoru i da mogu zamisliti kako bi nešto moglo da izgleda i u kakvom je odnosu to nešto prema okolini.

Ljeta sam provodio sa vršnjacima na selu, a to je značilo i puno dječijih nestašluka, ali i drugarsku podršku i solidarnost. Ja kao slijepo dijete, nisam bio pošteđen radova u polju ili kod kuće, a što je dodatno podizalo moje samopouzdanje i pomagalo mi da steknem jako puno predstava o okolini. Odnos mojih ukućana je bio takav da sam često imao osjećaj da me ne doživljavaju slijepim, a moje reakcije na priče o pojedinim događajima, opise mjesta, predmeta, moje ponašanje, držanje tijela, bili su takvi da sam često čuo komentare od sagovornika: "pa ti kao da i nisi slijep", "ti nešto mora da vidiš". Stalno iznova i iznova učiti, a kako bih osigurao sopstvenu nezavisnost bio je moj lični moto i životna vodilja. I pored mog profesionalnog angažmana u organizaciji koja se bavi promocijom prava, dostojanstva i mogućnosti ljudi sa invaliditetom, strastveni sam putnik i proputovao sam, manje više sve zemlje Evrope, volim prirodu i uživam u šetnjama i boravcima na planinama, pored rijeka i na moru. Ovo nikako ne znači pasivnost. Veslam, volim da plivam, ponekad sa prijateljima odem na pecanje, strastveni sam radio-amater. Za sve ove aktivnosti su dijelom i sve više zaslužne nove tehnologije i napreci u nauci, ali i volja da me to što ne vidim ne spriječi u uživanju u slobodi koja svim ljudima mora biti dostupna kao osnov za razvijanje njihovih potencijala. I na samom kraju: otac sam predivne djevojke koja je veoma rano uočila razliku u načinu kako ja vidim i kad bi željela pokazati nešto drugima, jednostavno je rekla: "Vidi" i pokazala to što je željela, a kad je željela da ja to vidim, onda je jednostavno to stavila meni u ruku i rekla: "Vidi" ili me odvela i pokazala mi to što je pokazivala i drugima. Osobe koje ne vide trebaju puno, puno "ulaznih" informacija prilagođenih njihovom načinu percepcije i što više ovako dostupnih informacija budemo imali naš "mrak" će biti manji. Suvad Zahirović čovjek koji ne vidi, ali ne živi u mraku i ne boji se mraka.

***Izvor: roche.ba***

ŽIVINICE - GRAD U KOJEM SU MEDICINSKI RADNICI I POLICAJCI NAUČILI ZNAKOVNI JEZIK

Živinice su grad u kojem se cijela zajednica odlučila okrenuti učenju znakovnog jezika kako bi omogućili lakšu komunikaciju sa gluhim i nagluhim osobama.

Predstavnici Udruženja gluhih i nagluhih Grada Živinice realizirali su projekat edukacije sa zaposlenicima različitih javnih službi. Željeli su im približiti drugačije načine komunikacije, poručuju članovi i članice udruženja. "Gluho lice, bez obzira koliko savršeno poznaje maternji jezik neće shvatiti usmenu poruku koja mu je upućena na neučinkovit način, obzirom da se ne može osloniti na čulo sluha. Oni govorne poruke primaju vizuelnim putem i u tom odnosu se rađa razgovor. Važno je da ne govorite ni prebrzo ni presporo, te da ne mijenjate brzinu vašeg govora. Također, važno je da ne pravite grimase na licu prilikom naglašavanja riječi u govoru. Uvijek je dobro da govorite u kratkim i jasnim rečenicama, izbjegavate strane riječi", poručuje predsjednik Udruženja gluhih i nagluhih Grada Živinice Edis Adrović. Adrović dalje objašnjava da ono na što se često ne obraća pažnja jeste način kako razgovaramo sa trećom osobom u prisustvu lica sa oštećenjem sluha. "Čak i kad želite s drugim licem pričati o nekom problemu, uvijek je dobro objasniti zašto nakratko nekog isključujete iz razgovora, o čemu se radi i slično kako bi sve bilo jasnije", rekao je. Fondacija tuzlanske zajednice je pomogla Udruženje gluhih i nagluhih Grada Živinice da kroz svoje aktivnosti educira ljekare, policajce i zaposlenike gradskih službi. Bitne upute koje su dobili polaznici edukacije su da osobe s oštećenjem sluha gledaju pravo u oči, kako bi znao ili znala da govorite upravo njemu ili njoj, te da imaju strpljenja jer nisu svi sa oštećenjem sluha jednako dobri čitači sa usana, jednako kao što svi ljude ne govore razgovijetno. Kada je riječ o znakovnom jeziku, onda kada znakove za slova pogledate nekoliko puta, dalje je samo pitanje vježbe kako bi vam korištenje istih postalo rutina. Većina znakova prati logične i prirodne asocijacije načina kako biste rukama pokazali oblik određenog slova. "Kurs je već prošlo 30 zdravstvenih i 40 policijskih službenika, ali interesa uvijek ima. Zadovoljstvo je vidjeti koliko je zajednica spremna da uči i napravi iskorak, time pokazuju koliko im je stalo“, poručuje Vahid Fejzić, dopredsjednik Udruženja gluhih i nagluhih Grada Živinice. Udruženje gluhih i nagluhih Grada Živinice ima već dugu tradiciju, te od 1997. okuplja preko 70 članova – gluhih i nagluhih lica živiničkog kraja, što govori o potrebi realizacije ovih aktivnosti kako bi i osobe sa oštećenjem sluha mogle dobiti kvalitetnije usluge administrativnih službenika. "Udruženje je veoma aktivno a u proteklom periodu smo realizovali nabavu i podjelu tehničkih pomagala članovima udruženja, članovi su obilježili proslavu praznika, okupljamo se i radimo aktivnosti u vezi sa međunarodnim datumima vezanim za znakovni jezik. Organizovali smo tako recitacije pjesama i poezije na znakovnom jeziku, izvedbe predstava pantomime, uključujemo naše članstvo u sportske aktivnosti. Jednostavno, nastojimo biti dijelom svih važnih aktivnosti u Gradu Živinice i to je ovaj grad znao cijeniti kroz sve ljude koji su prošli naše edukacije – kako bismo napravili barem mali korak da se lakše razumijemo", dodaje Fejzić.

Izvorno: klix.ba

DRUŽBENICA HELEN KELLER

Dr. Frank Mayfield obilazio je Institut Tewksbury kada se na odlasku slučajno sudario sa starijom sobaricom. Da prikrije neugodan trenutak, dr. Mayfield je počeo postavljati pitanja.

"Koliko dugo radiš ovdje?"

"Radim ovdje gotovo otkako je institucija otvorena", odgovorila je sluškinja.

"Što mi možete reći o povijesti ovog mjesta?" upitao je.

"Mislim da ti ne mogu ništa reći, ali bih ti mogla nešto pokazati." Rekavši to, uhvatila ga je za ruku i odvela u podrum ispod najstarijeg dijela zgrade. Pokazala je na jednu od nečega što je izgledalo kao male zatvorske ćelije, čije su željezne rešetke zahrđale od starosti, i rekla, "To je kavez u kojem su držali Annie Sullivan."

"Tko je Annie?" upita liječnik.

Annie je bila mlada djevojka koja je ovamo dovedena jer je bila nepopravljiva - nitko joj nije mogao ništa. Grizla bi, vrištala i bacala hranu na ljude. Liječnici i sestre je nisu mogli ni pregledati, ni ništa. Vidjela bi ih kako pokušavaju s njom, kako pljuje i grebe po njima. "I sama sam bila samo nekoliko godina mlađa od nje i pomislila bi: Sigurno bih mrzila biti zatvorena u takvom kavezu." Željela sam joj pomoći, ali nisam imala pojma što bih mogla učiniti. Mislim, ako joj liječnici i medicinske sestre nisu mogli pomoći, što bi netko poput mene mogao da učini?

"Nisam znala što drugo učiniti, pa sam joj samo ispekla kolačiće jedne večeri nakon posla. Sljedeći dan sam ih donijela. Pažljivo sam otišla do njezina kaveza i rekla :

"Annie, ispekla sam ove kolačiće samo za tebe .. Ja ću ih staviti ovdje na pod, a ti ih možeš doći uzeti ako želiš."

"Onda sam otišla što sam brže mogla jer sam se bojala da bi mi ih mogla baciti.

Ali nije. Zapravo je uzela kolačiće i pojela ih. Nakon toga je bila samo malo ljubaznija prema meni kad sam bila u blizini. A ponekad bih razgovarala s njom.

Jednom sam je čak nasmijala. Jedna od medicinskih sestara je to primijetila i rekla liječniku.

Pitali su me bi li im pomogla oko Annie.

Rekla sam da hoću ako mogu. Pa je tako došlo do toga. Svaki put kad su htjeli vidjeti Annie ili je pregledati, ja sam prva ušla u kavez i objasnila, smirila se i držala me za ruku.

Tako su otkrili da je Annie gotovo slijepa.

Nakon što su radili s njom oko godinu dana a bili je teško Perkinsov institut za slijepe otvorio je svoja vrata. Mogli su joj pomoći i nastavila je studirati te je i sama postala učiteljica. Annie se vratila u Institut Tewksbury posjetiti i vidjeti što može učiniti da pomogne.

Direktor isprva nije ništa rekao, a onda je pomislio na pismo koje je upravo dobio. Neki čovjek mu je pisao o njegovoj kćeri.

Bila je apsolutno neposlušna - gotovo poput životinje. Bila je slijepa i gluha kao i "poremećena". Bio je na izmaku pameti, ali nije ju htio strpati u kavez, pa je pisao Institutu da pita znaju li ikoga tko bi došao u njegovu kuću i radio s njegovom kćeri.

I tako je Annie Sullivan postala životna družica Helen Keller. Kad je Helen Keller primila Nobelovu nagradu, upitali su je tko je imao najveći utjecaj na njezin život, a ona je rekla: "Annie Sullivan." Ali Annie je rekla: "Ne Helen. Žena koja je imala najveći utjecaj na naše živote bila je sobarica na Tewksbury institutu."

DJEČIJA PARALIZA ZABRINJAVA NEW YORK, PROGLASILI VANREDNO STANJE

Guverner New Yorka proglasio je vanredno stanje zbog dječje paralize jer se pojavljuju dokazi da se virus širi državom.

Zdravstveni zvaničnici kažu da su uzorci otpadnih voda u New Yorku i četiri susjedna okruga bili pozitivni na poliovirus koji može uzrokovati paralizu. Iako je do sada potvrđen samo jedan slučaj poliovirusa, on je ipak prvi u državi nakon skoro deceniju. Polio je u velikoj mjeri iskorijenjen iz SAD-a vakcinacijom koja je počela 1955. godine.

Do 1979. godine, SAD su proglašene slobodnim od dječje paralize. No, prema njujorškim zvaničnicima, stope vakcinacije su preniske u dijelovima države. Proglašenje vanrednog stanja ima za cilj povećanje smanjene stope imunizacije.

Ne postoji lijek za dječju paralizu, ali se može spriječiti vakcinom. Uglavnom pogađajući djecu, virus obično uzrokuje slabost mišića i paralizu, a u najtežim slučajevima trajni invaliditet i smrt.

Što je dječja paraliza?

Dječja paraliza je jako zarazna bolest uzrokovana poliovirusom iz grupe enterovirusa, koja uglavnom zahvaća malu djecu.

Kako se prenosi dječja paraliza?

Prenosi se fekooralnim putem ili rjeđe zagađenom hranom i vodom (virus se izlučuje putem stolice i sline).

Koji su simptomi dječje paralize?

Kad uđe u organizam, virus se umnožava u sluznici ždrijela te ide u okolne limfne čvorove i u većine ljudi bolest tu završava. Kod ostalih virus prodre u krvotok te se manifestira temperaturom, hunjavicom, kašljem, povraćanjem, proljevom, što nakon nekoliko dana prestaje i kod dijela pacijenata bolest nakon toga može i završiti. U zadnjoj fazi virus prodire u središnji živčani sustav i izaziva tzv. morbus maior karakteriziranu s jako visokom temperaturom, glavoboljom, kostoboljom, bolovima u mišićima, povraćanjem, ukočenim vratom, te kad zahvati motorne jezgre u kralježničnoj moždini dolazi do paralize udova i mišića uz pad temperature. Udovi su bez refleksa, mlohavi, a paralize nastaju bez nekog reda (asimetrično). Oporavak je spor i postepen, a ako se nakon 2 godine ne vrati funkcija - paraliza je trajna.

Kako se dokazuje dječja paraliza?

Virus se može dokazati serološkim pretragama ili direktno iz ždrijela, stolice ili likvora.

Kako se liječi dječja paraliza?

Specifične terapije nema, liječenje je isključivo simptomatsko.

Izvor: klix.ba

NA PARKINGU I TROTOARIMA UVIJEK MORAM BITI NA OPREZU

INICIJATIVA: Možete li se za čitaoce časopisa Inicijativa kratko predstaviti?

Zovem se Amela Goletić, rođena 17. 06. 1992. godine. Živim u Kolektivnom centru u Donjoj Višći, Grad Živinice i od rođenja sam osoba sa invaliditetom. S ponosom mogu reći da sam apsolventica na Filozofskom fakultetu - odsjek socijalni rada, uspješna aktivistica i od nedavno uposlenica Informativnog centra za osobe sa invaliditetom „Lotos“ Tuzla. Također sam i zamjenica predsjednice, peer liderica grupe peer support-a i članica odbora Aktiva mladih TK Koalicije OOSI.

INICIJATIVA: Kako ste se kao djevojčica nosili s invaliditetom?

Tužna sjećanja me vežu za djetinjstvo jer su me neprestano boljela odbacivanja školskih prijatelja. Neki su me doživljavali drugačijom zbog invaliditeta. Uvijek je bilo ljudi koji ne vide istinsku ljepotu ljudske duše. Prva u nizu je bila greška ljekara zbog koje je nastupio moj invaliditet, iako bez argumenata to nikad nisam mogla dokazati. Djetinstvo sam provela u rodnom Đurđeviku u neprilagođenoj kući. Vrijeme kod kuće sam provodila tako što sam posmatrala mamu kako radi u bašti dok sam ja najviše vremena voljela da slušam muziku koja me opuštala, i bježala od stvarnosti. Najteži period u životu mi je bio kad u kući nismo imali prilagođen WC. To su problemi i teret koji može razumjeti samo osoba s invaliditetom.

INICIJATIVA: Kako se okolina ponašala prema Vama?

U tim đačkim i tinejdžerskim godinama sam se već susretala u velikoj mjeri sa nerazumijevanjem i predrasudama okoline zbog invaliditeta. Majka je stalno slušala nagovaranja okoline da bi bilo „pametnije da odustanem od školovanja“, jer je to uzaludno trošenje vremena i novca. U svemu tome počela sam i ja vjerovati u to, i sama sam imala osjećaj da u školu idem reda radi. Niko od mene nije očekivao ništa. Okolina me često posmatrala sa sažaljenjem.

INICIJATIVA: Vaše opredjeljenje je za socijalne kategorije, odnosno, socijalni rad. Otkud taj izbor za osobu s invaliditetom?

Imala sam želju proučiti nešto više o temi nasilja nad osobama sa invaliditetom. Ja sam kroz taj period rada motivisana još više željom upisa na fakultet. Iako sam se dvoumila koji da upišem, poznavajući mene i moj rad u Lotosu, predložili su mi Socijalni rad. Izabrala sam taj fakultet jer sam željela raditi s ljudima koji se u svom životu nalaze u situacijama s različitim potrebama i treba im podrška. Naravno, iz ličnog iskustva znam koliko je to važno. Osnovna škola je bila obilježena strahom. Moji školski drugovi su imali zadatak da me „paze“ što su uslovljavali na razne načine. Linija između vršnjačke podrške i nasilja je tanka. Izlazila sam kada su oni to htjeli, a ne kada bih ja imala potrebu. Šutjela sam, jer me bilo strah. U tim đačkim i tinejdžerskim godinama sam se već susretala u velikoj mjeri sa nerazumijevanjem i predrasudama okoline zbog invaliditeta. Majka je stalno slušala nagovaranja okoline da bi bilo „pametnije da odustanem od školovanja“, jer je to uzaludno trošenje vremena i novca. Najljepši period u životu mi je bio kad sam počela učiti kuhati. Velike ambicije gajila sam prema učenju stranih jezika, njemačkog i engleskog, koje nisam mogla u školi potpuno naučiti zbog drugih, teških predmeta kojima sam se također morala posvetiti. I tako su prolazili školski dani, jedan za drugim, bilo ih je i loših, ali i dobrih. Nakon završetka srednje škole i dobivanja diplome otišla sam u zavod za zapošljavanje da se prijavim kao i drugi maturanti.

Tamo sam se, ne znajući svoja prava, susrela sa diskriminacijom od tadašnjeg šefa Biroa za zapošljavanje Živinice. Obratio mi se drskim i povišenim tonom : „Šta ćeš ti ovdje, ovo je mjesto gdje se prijavljuju ljudi za posao, a ti si „invalid“. Tebi je mjesto u centru za socijalni rad, neka te pošalju na komisiju da te proglase nesposobnom za rad, imati ćeš primanja i liječenje preko njih. Ovdje ti nije mjesto“. Taj trenutak sam pala u ponor, psihički sam bila loše, sva sam se tresla. Došla je moja prijateljica Alma. Govorila sam joj da moj život više nema smisla. Sve što je narod govorio mojoj porodici ispostavilo se da je istina. To me mnogo dotuklo, nisam imala snove. Taj pad nije bio rezultat invaliditeta niti neke moje slabosti, nego serije događaja i povreda koje sam doživjela još kao mala. Pred sam upis na fakultet, sam doživjela vid diskriminacije na šta sam nakon svega i navikla. Otišla sam u jednu privatnu kliniku po ljekarsko uvjerenje za studiranje.

Psihologinja mi je rekla da posao socijalnog radnika nije za mene jer ja nisam u stanju raditi s „teškim“ ljudima. Zamolila sam je da mi kaže, prema njenom stručnom mišljenju, koji je posao za mene, na što sam ostala bez odgovora. Ljekarsko uvjerenje mi nije htjela dati. Problem sam riješila na drugom mjestu. Ipak, to nije bila sitnica. Kad sam se taj dan vratila kući, shvatila sam da je njen komentar samo ojačao stav moje okoline o mojoj nesposobnosti. Još jedna u nizu prepreka stvorenih „dobrim“ namjerama ljudi koji ne poznaju ni mene, ni svoj posao.

INICIJATIVA: Pregurali ste osnovnu i srednju školu, sad je došao i fakultet na red? Bojite li se da to što imate invaliditet nosi suviše problema za djevojku s invaliditetom? Razmišljate li nekad da je bolje da ste pokušali naći posao i zaposliti se?

Da, invaliditet nosi sa sobom velike izazove, mnogo barijera. Svjesna svog fizičkog ograničenja, nadala sam se i sanjala da ću nekad ipak raditi nešto što mogu bez obzira na invaliditet. Lotos mi je pružio priliku! Prihvatila sam jer nakon svega to mi je bio san. Biti ekonomski nezavisna.

INICIJATIVA: Rođeni ste u Đurđeviku, stanujete u Živinicama, a studirate u Tuzli. Novi grad, potpuno nepoznati ljudi. Gradivo i teškoće u kretanju i govoru. Kako ste tu promjenu podnijeli i jeste li se navikli na novonastalu situaciju? Ko Vam je tu najviše pritekao u pomoć?

Uspjela sam završiti srednju školu sa vrlodobrim uspjehom, smjer - poljoprivredni tehničar. Školovanje je bilo redovno, uz poteškoće s kojima sam se suočavala kad bi napadao snijeg, zbog otežanog kretanja, ili zbog nedostatka financija. Zbog toga sam morala propušteno gradivo polagati na kraju godine. Pored svega, imala sam posebnu želju da u životu napredujem. Imala sam podršku od nekoliko prijatelja/ica i profesora/ica koji su se trudili da se osjećam manje odbačenom. Studij socijalnog rada sam uspješno upisala i apsolvirala uz podršku organizacije i osoba koji su mi davali i psihološku i finansijsku podršku i podržali ono što radim. Nastojim da i ovih nekoliko ispita položim kako bih dobila diplomu i ozvaničila zvanje Bachelor socijalnog rada.

INICIJATIVA: Prijatelji u novoj sredini. Ima li ih? Ima li predrasuda ka osobi s invaliditetom?

Prijatelji sa kojima se družim nemaju predrasuda. Mnogima sam prema njihovim navodima pozitivan uzor. Imam osjećaj da više osobe sa invaliditetom imaju predrasude prema drugim osobama sa invaliditetom.

INICIJATIVA: Koji je glavni problem sa kojim se trenutno susrećete?

S obzirom da sam mnoge stvari prošla i prevazišla, uvijek ima problema.

Uz novo zaposlenje trenutno se susrećem sa nesvjesnim vozačima zbog kojih imam strah preći sama ulicu ili zato što se parkiraju na trotoarima gdje uvijek moram biti na oprezu kad sam na cesti. Moram tražiti podršku od putnika da izađem iz busa ili od kolega sa posla koji su uvijek tu za mene.

INICIJATIVA: Invaliditet k'o invaliditet može osobu na milion načina ometati da se brže i lakše dođe do cilja, komplikuje život, (svaki invaliditet je različit), ali Vas nije spriječio da se bavite mnogim kreativnim aktivnostima.Uvijek ste se snalazili, uvijek ste u središtu događanja, pohađate treninge, radionice, seminare, volontirate koliko možete, čitate o temama koje Vas posebno zanimaju. Šta je to od hobija što Vas posebno zanima?

Ne znam šta bih mogla posebno izdvojiti jer svaka od navedenih stvari grade našu ličnost. Volim izazove i nove stvari. Treba puno motivacije i truda za velike promjene.

INICIJATIVA: Iz vašeg ugla, kako je osobama s invaliditetom u malim sredinama, a kako u većim?

Bez obzira koja je sredina, ako je osoba sa invaliditetom zatvorena, teško da se odluči izaći izvan okvira. Naravno zavisi i od sistema i podrške zajednice, podrške porodice i od toga koliko je sredina pristupačna osobama s invaliditetom. U manjim sredinama je teže zbog samog stava i mentalnog sklopa ljudi u kojima osobe sa invaliditetom žive.

INICIJATIVA: Mladi sa invaliditetom kod kuće su od porodice često prezaštićeni. U pokušaju da vam pomognu što više, ljudi koji vas vole, rade sve umjesto vas. Boje se da se ne povrijedite, da se ne umorite suviše, da se ne opečete vrelom vodom. Neko drugi će sve to brže, lakše i bolje od vas, jer vam treba više vremena, a obično se čuje i ono “Ne možeš ti to, daj meni, ja ću.” Da li je bilo ovakve zaštićenosti kod vas, ili..? Kako teče samostalni život djevojke s invaliditetom sa teškoćama u kretanju? Da li vam je potrebna personalna asistencija ili ste se osamostalili i u kretanju?

Najveća podrška u svemu mi je bila majka, jer mi je od samog rođenja bila pratnja. Otac i brat su bili neutralni, zauzeti svojim obavezama, pa je i sama komunikacija sa njima bila neutralna, ali su bili tu. Poštovali su maminu odluku da bude uz mene, iako vjerujem da je bilo pritužbi, mada ih je vješto krila od mene. Biia je previše zaštitnički nastrojena prema meni kao i ostali članovi porodice ali projekat “Jačanje kapaciteta za samostalan život osoba sa invaliditetom u BiH” Informativnog centra „Lotos“ Tuzla me promijenio iz korijena. Uz mnoge edukacije i treninge, nas 15 mladih tada se prvi put detaljnije susrećemo sa riječima „samostalni život“ i „personalna asistencija“ i šta zapravo to znači. Nakon kratkog perioda počeli smo spoznavati svoje mogućnosti i da to većinom možemo sami bez pritiska i kontrole roditelja. Počela sam slobodnije odlučivati o svom životu, usuditi se na putovanje bez pratnje majke. Nakon toga, uslijedili su putovanja na studijske posjete, upoznavanje drugih organizacija, šta i kako oni rade i koliko su uspješne i koliko osoba sa invaliditetom tu radi. Najbolje od svega na tim putovanjima što sam prvi put imala personalnu asistenticu. Tad sam imala prvi put priliku „zahtijevati“ da mi neko pomogne u pranju kose a da to nije majka ili neko od rodbine. Prvi put sam imala priliku putovati preko granice uopšte. Iako je Beograd blizu, za mene je veliko iskustvo. Tamo sam saznala puno o samostalnom životu u Srbiji, i da ništa nije nemoguće postići ako se ima volja i motiv. Odlazak u Brisel je za mene bio poseban i nevjerovatan. Tamo upoznah mnoge osobe i mnoge lične priče koje su me motivisale da svaki put imam neki svoj novi san. Dug je put uspjeha, ali ne želim stati. Nadam se da ću opravdati povjerenje „Lotosa“ koji mi je dao priliku u mom prvom zaposlenju.

INICIJATIVA: Jako ste mladi. Kakav je Vaš stav o položaju i mogućnostima žena s invaliditetom u našem društvu iz vašeg ugla?

Žene s invaliditetom su u teškoj situaciji i malo osoba ima razumijevanja prema nama, tako da bih posebno izdvojila projekat „Invaliditet i seksualno i rodno zasnovano nasilje – građenje kapaciteta protiv seksualnog i rodno zasnovanog nasilja“ u Bosni i Hercegovini. Ja sam između ostalog izabrana kao focal point voditeljica. Imala sam priliku voditi grupu peer podrške sa kolegicom, gdje smo pružale podršku i dijelile priče i iskustva među članovima grupe i upoznale članice o mnogim oblicima i vidovima nasilja s kojim se susrećemo svi danas, ali je u mnogim zajednicama „nasilje postala normalna stvar“. Žene s invaliditetom se rijetko odluče da se zaposle i da traže posao. Često misle da ženi samo treba biti cilj udati se, imati muža i djecu. Danas sam sretna žena, puna života, ideja i vječiti optimista, zamjenica predsjednice, peer liderica grupe peer support-a i članica odbora Aktiva mladih TK Koalicije OOSI. Iako bude i teških momenata i raspoloženja, sa svime se možeš nositi kad se naoružaš osmijehom i molitvom u tišini.

INICIJATIVA: Dok ste se školovali, Vi ste se i edukovali i usavršavali kako za prava osoba s invaliditetom, tako i za vašu buduću profesiju. Već unaprijed ste brinuli o svojoj budućnosti i samostalnosti u finansijkom i svakom drugom smislu. Mislite li da ćete uspjeti, bez većih problema, zaposliti se u svojoj struci na otvorenom tržištu rada?!

S obzirom na to da je većina ustanova ili institucija gdje bih se mogla zaposliti u struci neprilagođena a i prema informacijama od Fonda za profesionalnu rehabilitaciju i zapošljavanje osoba sa invaliditetom, većina poslodavaca plaća penale Fondu. Malo ima onih koji daju priliku osobama sa invaliditetom, da li iz neinformisanosti o tome koliko su osobe sa invaliditetom kvalitetne u svom poslu. Mada posao u struci već radi tim iz Lotosa tako da sve je povezano sa Socijalnim radom.

INICIJATIVA: Kakav je Vaš privatni život? Emocije? Ljubav? Volite li nekoga?

U životu rado prihvatam razne ponude i izazove jer smatram da se nikad ne zna za što ste zaista sposobni i nadareni da radite, da to treba uvijek isprobavati, uvijek tragati za nečim novim. Sad ljudi i zajednica očekuju od mene posao, očekuju od mene da pokažem svoj stav i kritičko razmišljanje.

INICIJATIVA: Iz dosadašnjeg životnog iskustva koju poruku šaljete, kako svojoj generaciji, a tako i djeci koja prolaze životni period koji ste Vi prošli?

Sve je lakše kad prvo prihvatimo sami sebe takvima kakvi jesmo. Danas više nemam crne misli i ne osjećam se „drugačijom“ kao nekad. Kroz borbu u životu uvijek me vodila jedna misao: „Ko se pomiri sa svojom sudbinom, bolju nije ni zaslužio“. Živjeti samostalno ne znači živjeti sam, nego živjeti dostojanstveno, uz podršku drugih!!!

Pripremila: Fikreta Hasanović

PRILAGOĐAVANJE RADNOG MESTA ZA OSOBE SA INVALIDITETOM ISKUSTVA IZ INOSTRANSTVA

Radno mesto može da bude puno izazova za osobe sa invaliditetom u Ujedinjenom Kraljevstvu. U decenijama za nama osobe sa invaliditetom su vodile ozbiljnu bitku zbog toga što radna mesta nisu bila prilagođena njihovim potrebama. U nekim slučajevima je možda prostor oko radnog mesta bio nepristupačan ili nije bilo pomoćnih prostorija prilagođenih osobama sa invaliditetom, jednostavno zato što nisu postojali propisi iz te oblasti. Srećom, tokom godina, stvari se menjaju i sada postoji striktno zakonodavstvo koje se odnosi na prilagođavanje radnog mesta za osobe sa invaliditetom. Jednakost na radnom mestu je postalo veoma važno pitanje, a deo tog pitanja je kako da poslovne prostorije budu odgovarajuće opremljene za zaposlene sa invaliditetom. Ako se ne obezbede određeni uslovi u skladu sa aktuelnim zakonodavstvom i propisima može doći do ozbiljnih posledica za firme.

NEKI OD KLJUČNIH NAČINA DA SE ADAPTIRA RADNO MESTO

Postoje razni načini na koje poslodavci mogu prilagoditi radno mesto prema potrebama zaposlenih sa invaliditetom. Mnogi poslodavci ne razmišljaju van kalupa i fokusiraju se samo na opipljive adaptacije, kao što su rampe, šira vrata i poseban nameštaj. Ipak, trebalo bi da imaju na umu da u ovom procesu treba biti fleksibilan. Na primer, kompanije moraju obezbediti zaposlenom vreme za posete lekaru kada je to potrebno.

Ovo su neki od ključnih načina na koje bi poslodavci trebalo da prilagode radno mesto za osobe sa invalididetom:

- Pristup svim delovima zgrade,

- Ukloniti fizičke barijere,

- Adaptirati radni prostor prema potrebama pojedinca,

- Rešiti pitanja u vezi sa osvetljenjem i nameštajem,

- Obezbediti prostor za osobu sa invaliditetom,

- Biti fleksibilan oko broja sati neophodnih za posete lekaru.

Ipak, važno je zapamtiti da ne treba uzeti u razmatranje samo fizički invaliditet, već i mentalne zdravstvene probleme. Na primer, smernice koje Vlada preporučuje kada je u pitanju neko ko ima socijalnu anksioznosti podrazumevaju da takvu osobu ne treba smestiti za zajednički sto, već joj dozvoliti da ima sopstveni sto. Bliži pogled na neke od mogućih promena Vlada je izdala smernice i propise koje se odnose na osobe sa fizičkim i mentalnim invaliditetima na radnom mestu. Zaposleni treba da imaju na umu da se ovo ne odnosi samo na stalno zaposlene, već i na one koji su na obuci, pod ugovorom i partnere. Dužnost poslodavaca je da izvrše razumna prilagođavanja kako bi obezbedili jednakost za osobe sa invaliditetom.

Ovo su neki od primera razumnog prilagođavanja istaknutih u Smernicama Vlade UK:

Odabir: Prvi korak kada su u pitanju promene i adaptacije je proces odabira zaposlenih. Poslodavci moraju poštovati različitost tako da proces odabira ni na koji način ne diskriminiše kanditate sa invaliditetom.

Fleksibilnost: Poslodavci takođe treba da obezbede fleksibilan prisup osobama sa invaliditetom, npr. dozvoliti im odlazak kod lekara, omogućiti im da rade na nižem spratu u zgradi ako je potrebno i obezbediti im rad za zasebnim stolom ako im gužva predstavlja problem.

Fizičke promene: Poslodavci takođe treba da obezbede radno mesto bez fizičkih barijera i da ostali delovi zgrade budu pristupačni za zaposlene sa invaliditetom. Ovo može podrazumevati, na primer, postavljanje rampi i širih vrata da bi invalidska kolica mogla da prođu. Osim toga, mogu da izvrše i promene iz bezbednosnih razloga, kao što su instalacija audio vizuelnih alarma za one sa oštećenjem sluha.

Oprema i nameštaj: Još jedna ključna stavka koju poslodavci treba da urede je odgovarajuća oprema i adaptiranje nameštaja. Na primer, ako imaju zaposlenog sa teškim oblikom artritisa, možda trebati nabaviti specijalnu tastaturu.Ako imaju zaposlenog sa problemima sa kičmom, treba investirati u odgovarajuću ergonomsko dizajniranu stolicu radi njihove udobnosti i bezbednosti.

Obezbediti odgovarajuće pomoćne prostorije: Prirodno, važno je obezbediti da radno mesto bude adaptirano tako da pomoćne prostorije budu dostupne zaposlenima sa invaliditetom. Ovde spadaju, između ostalog, prostorije za rekreaciju i osveženje, kao i toaleti pristupačni osobama sa invaliditetom.

KOMISIJA ZA JEDNAKOST I LJUDSKA PRAVA

Komisija za jednakost i ljudska prava ima jasne smernice i informacije koje se odnose na promene na radnom mestu prema potrebama zaposlenih sa invaliditetom. Komisija savetuje da se moraju sprovesti razumne promene na radnom mestu kako bi obezbedili zaposlenima sa invaliditetom isti pristup kao i njihovim kolegama bez invaliditeta. Komisija takođe naglašava značaj ukljanjanja, smanjivanja ili prevencije svih prepreka, bilo da su fizičke ili neke druge. Prilagođavanja u okviru poslovnih prostorija treba da budu razumna. Prema komisiji, definicija razumnog prilagođavanja zavisi od raznih faktora, kao što su veličina i vrsta kompanije. Ako poslodavci nisu sigurni oko nekog aspekta prilagođavanja radnog mesta za osobe sa invaliditetom, uvek je najbolje da provere sa komisijom.

Na sajtu se nalazi mnogo korisnih informacija. Poslodavci treba da zapamte da mogu upasti u ozbiljne probleme ako ne sprovedu odgovarajuće mere. Zaposleni sa invaliditetom ih mogu i tužiti sudu zbog nezapošljavanja na osnovu diskriminacije.

Poslodavci mogu svoje poslovne prostorije urediti da budu pristupačne svima tako što će sprovesti ključne promene i prilagođavanja pomoćnih prostorija i radnih mesta. Ovde se podrazumeva da poslodavci poštuju jednakost i pravne propise, ali takođe i da ne izgube svoje dragoceno osoblje sa invaliditetom samo zato što nisu izašli u susret njihovim potrebama.

Prevela i prilagodila: Jelena Milošević

SVESTRANI MLADIĆ S DOWN SINDROMOM POSTAO VODITELJ

U svojim javnim istupima George Webster s golemim ponosom ukazuje da je neovisan i sposoban ostvariti svoje snove

On je glumac, plesač, voditelj i animator, uglavnom čudo od mladića. Odaziva se na ime George Webster, ima 20 godina i osoba je s Down sindromom.

BBC je prošli tjedan najavio angažiranje upravo Georga kao jednog od voditelja koji će se priključiti timu "CBeebies House", emisije namijenjene djeci - uz veliki pljesak gledatelja. U svojim javnim istupima s golemim ponosom ukazuje da je neovisan i sposoban ostvariti svoje snove.

-Tako sam ponosan i jako sam uzbuđen što počinjem. To je moj novi početak, veseli me upoznavanje novih ljudi, a posebno susret s Dodgeom. To je jednostavno nevjerojatno - rekao je George o svojoj novoj ulozi.

Dodge je uzgred maskota psa emisije "CBeebies House" i iznimno je popularan među klincima. Pažnju producenata rečene emisije Webster je izazvao svojim uvjerljivim nastupom u videu BBC-ja "Pet mitova o

Down sindromu" ranije ove godine. Producenti su ga pozvali na probno snimanje, a on je izvodeći pjesmu o sebi, plešući i pjevajući s voditeljicom Rebeccom Keatley te praveći smoothie istog trenutka dobio angažman.

- Zovem se George jer sam to ja. Ne Down's George. Imam nevjerojatan život - dodao je Webster.

Mnogi su gledatelji izrazili svoje uzbuđenje viješću da se Webster pridružio dječjem TV kanalu, a posebno roditelji djece s Down sindromom. Primjerice, jedan je roditelj na Twitteru napisao: "Fantastičan je. Imam petogodišnjeg Georgea s Down sindromom i ovaj sjajni momak uljepšao nam je dan."

Webster je tek jedan od onih ilustrativnih primjera koliko je zdrav i pozitivan duh nadmoćan nad bilo kakvim ograničenjima, bilo tjelesnim ili intelektualnim. Samo naprijed George, držimo ti palčeve!

Izvor: in-portal

KOLICA SU KAO OBUĆA, SVAKA VRSTA IMA RAZLIČITU NAMJENU

Većina ljudi misli da koristim jedna kolica za sve aktivnosti (svakodnevne i sportske) i da ona mogu biti bilo kakva. Mislim da uporište ove predrasude “čuči” najviše u tome što još uvijek nismo napravili razliku između pacijenata i osoba koje zbog svoje dijagnoze-stanja, koriste neko ortopedsko pomagalo cijeli život. Da probam to razjasniti.

P.S. Moram da naglasim da isključivo pišem o dijagnozama koje za posljedicu imaju oduzetost donjih ekstremiteta i čija stanja nemaju progresiju ili je ona minimalna.

Razlike

Postoje dva osnovna modela posmatranja osoba sa invaliditetom (OSI) od strane pojedinaca, a samim tim i društva: medicinski i socijalni model. Medicinski je orijentisan na izlječenje osobe ne prihvatajući stanje takvo kakvo jeste, dok socijalni traži način da se OSI uključe u sve sfere društva, odnosno da im se omogući što veća samostalnost kako bi preuzeli kontrolu nad svojim životom što je više moguće. Hajde da posmatramo i kolica i njihovu namjenu kroz ta dva modela.

Medicinski model– kolicima se služe PRIVREMENO osobe koje imaju neku PROLAZNU povredu (npr. lom, operaciju zbog koje se ne preporučuje fizička aktivnost i tome slično). Njima, uglavnom, mogu da posluže obična, takozvana bolnička kolica. Zašto? Zato što će za to vrijeme neko da im asistira (guraće kolica, pomagati osobi prilikom transfera i sl.). Ona su cjenovno pristupačna, ali ne služe za neke teže aktivnosti. Nakon upotrebe osoba može da ih pokloni, jer joj neće biti potrebna a kamoli neophodna. Takva kolica nisu namijenjena da ih osoba sama koristi, a posebno NE TRAJNO.

Socijalni model– kolicima se TRAJNO služe osobe koje su zbog povrede ili nekog zdravstvenog problema došle u stanje da im je za kretanje neophodno ortopedsko pomagalo. Dijagnoze poput dječije paralize, spina bifide ili usljed povrede (saobraćajna ili neka druga nezgoda poput pada sa nekog objekta) uzrokuju probleme sa kičmom koji dovode do paraplegije (trajna oduzetost donjih ektremiteta) i to je STANJE – ne liječi se. Problemi sa kojima se mi paraplegičari susrećemo nisu uzrokovani našom fizičkom karakteristikom koja je drugačija od većine, već neprilagođenom okolinom kao i zbog nedostatka adekvatnog pomagala. Ortopedsko pomagalo i pristupačnost diktiraju kvalitet života, odnosno stepen samostalnosti koju će pojedinac steći. Naravno, tu su i lična intresovanja koja diktriraju stepen konzumacije tih aktivnosti. Svakako da se ne radi o individualnim ograničenjima uzrokovanim dijagnozom, već o mjerama koje društvo treba poduzeti da bi se iskoristio puni potencijal svake osobe. Cilj je biti na korist, a ne na teret društva.

Lako-aktivna, sobna kolica

Baš kao što im naziv govori, veoma su lagana, čak mogu biti oko 3 kilograma, samim tim lako je rukovati sa njima pa se zato još zovu i aktivna. Sobna, jer služe za svakodnevnu upotrebu, odnosno, to su kolica koja se koriste u obavljanju svakodnevnih životnih obaveza. Lako su sklopiva, pa je transport veoma jednostavan i daje mogućnost da osoba koja ih koristi može sama da ih pakuje npr. u auto. Praktična su i uvijek se ide na opciju da budu što manja, bez dodatnih opterećujućih segmenata (nema stranica, umjesto njih su blatobrani, manje ručne kočnice, niži naslon, uža kompletno i viša u sjedalu) kako bi pojačali funkcionalnost. Oni koji nauče vožnju na dva zadnja točka, što je vrlo jednostavno, mogu lako da savladaju prepreke poput trotoara, neravnog terena, pijeska, makadama i slično. Njihova lakoća i mobilnost dozvoljavaju da rukujemo sa njima kako želimo.

Sportska kolica – košarka, ples, ragbi i slično

Većina sportova pripada grupi paraolimpijskih. Veoma su zahtjevni i traže ozbiljnu psiho – fizičku spretnost i spremnost. Za svaki od sportova koriste se drugačija kolica. Obzirom na to da ja igram košarku i plešem, pisaću vam o tim razlikama.

Kolica za košarku imaju zakošene točkove, kao i peti točak da bi se postigla što bolja stabilnost. Zbog mnogo prevrtanja i velike dinamičnosti igre stabilnost se postiže i na način da se vežemo u kolicima. Tu su kaiševi na stopalima i oko struka ili iznad koljena, kako kome paše i kako mu povreda diktira. Tu ne trebaju kočnice, jer je brzina na terenu jedan od važnijih faktora. Moraju biti veoma čvrsta i otporna kako na udarce protivničkih igrača, tako i na mnogobrojna ispadanja i prevrtanja. Da napomenem, još uvijek pričamo o košarci, iako je opis kao da je u pitanju ragbi.

Kolica za ples su kao spoj ovih za košarku i lako-aktivnih. Košarkaška se ne rasklapaju (bar mi nemamo te modele), skidaju se samo točkovi. Plesna imaju malo više mogućnosti, mogu se rasklopiti i može se skinuti taj zadnji točak kako bi se prilagodila vrsti plesa. Nije isto plesati valcer u kojem si dosta statičan i neki slobodni stil koji traži veliku dinamičnost kretanja tijela i kolica. Takođe, ona moraju biti lijepa i uglancana kao i sam plesač.

Tu su i atletika, tenis, mačevanje, boks, motokros, softball… svi oni zahtijevaju posebna kolica ili modifikaciju nekih drugih (npr za košarku i rukomet mogu da se koriste ista kolica). Imamo i vodene sportove i sportove na snijegu koji opet imaju posebnu opremu. Skijanje sam probala tu se koristi mono-ski, sjedalica koja stoji na jednoj skiji. Pomažeš se štapovima koji su malo drugačiji jer imaju dio koji se rasklopi i dobijete dva štapa na mini skijama, tako da nema kočenja pri spustu. Slična oprema se koristi i za skijanje na vodi. Postoji i surfanje. Tu je rafting i ronjenje za koje ne treba dodatna ili posebna oprema. U tim vodama plivam, ustvari ronim. Takođe u paraglajdingu i padobranstvu ne treba ništa drugačije od standardne

opreme i to je takođe iz iskustva.

Šta im je zajedničko

Sva kolica rade se po mjeri korisnika, na osnovu njegovih fizičkih gabarita, dijagnoze, želja, aktivnosti, spremnosti i ostalih individualnih karakteristika. Sva ova kolica i oprema, sve je veoma skupo za naše uslove i niko nije nadležan od državnih institucija da ih nabavi, odnosno da vam da finansijsku podršku. Svaka su neophodna, kako ona koja služe za svakodnevne aktivnosti, tako i ona za sport ili rekreaciju, jer su glavni preduslov za bavljenje nekom disciplinom. Dodatna oprema je na svemu potrebna u smislu rezervnih dijelova, boljih guma zbog različitih i uglavnom neuslovih terena na našim prostorima i ostalih detalja (boje, dezena, jastuka na kojem se sjedi i ostalog). Dodatna oprema dodatno košta i opet nam finansije igraju ulogu da li ćemo kupiti ono što nam je potrebno ili ono što smo u mogućnosti. Minimalna cijena novih kolica je oko 7000 KM. Većina nas kupuje polovna i onda ih prepravljamo, ali to nije najsrećnije rješenje jer su ona nefunkcionalna i dovode nas u pogoršanje opšteg stanja. Ipak, jedan ozbiljan i veliki napredak, usudim se reći istorijski moment za nas je taj što je Fond zdravstvenog osiguranja Republike Srpske u svoj cjenovnik uvrstio stavku lako – aktivnih kolica i obezbijedio sredstva u iznosu od 6200 KM za nabavku ovog ortopedskog pomagala. Dugogodišnja borba je urodila plodom. Najveća satisfakcija ove priče je poruka jedne majke koja ima dijete sa spina bifidom: “Hvala što mojoj djevojčici olakšavate životne puteve.”

Za mene je ta rečenica pobjeda.

Izvor: happybe.net

IZ AKTIVNOSTI

PROJEKAT: "RAVNOPRAVNE MOGUĆNOSTI ZA MLADE OSOBE S INVALIDITETOM"

U prostorijama Informativnog centra za osobe s invaliditetom "Lotos" Tuzla 30. avgusta 2022. godine održan je sastanak povodom početka projekta "Ravnopravne mogućnosti za mlade osobe s invaliditetom" na kojem je učestvovalo 16 mladih osoba s invaliditetom. Na sastanku su se mladi međusobno upoznali i predstavili, te u lijepoj atmosferi aktivno učestvovali u diskusiji. Razgovarali su o potrebama, planovima i željama koje imaju u životu, kao i nedostatku prilika i o barijerama koje ih u životu sputavaju u ostvarivanju njihovih prava i ravnopravnom učešću u zajednici.

Mladi su podstaknuti na rad i pokazali su spremnost da se aktivno uključe u aktivnosti s ciljem jačanja njihovih sposobnosti i potencijala, a prepoznali su i potrebu sticanja znanja iz oblasti zakonske regulative i prava osoba s invaliditetom.

RADIONICA ZA MLADE: "FILOZOFIJA SAMOSTALNOG ŽIVOTA"

U prostorijama Informativnog centra za osobe s invaliditetom "Lotos" Tuzla 12. septembra 2022. godine održana je radionica za grupu mladih osoba s invaliditetom kojoj je prisustvovalo 15 učesnika.

Tema radionice je bila "Filozofija samostalnog života".

Projekat "Ravnopravne mogućnosti za mlade osobe s invaliditetom" je finansijski podržan od strane Ministarstva za kulturu, sport i mlade Tuzlanskog kantona i Federalnog ministarstva za rad i socijalnu politiku.

IZ RADA KOALICIJE ORGANIZACIJA OSOBA S INVALIDITETOM TUZLANSKOG KANTONA

U prostorijama Informativnog centra za osobe s invaliditetom "Lotos" Tuzla 06. septembra 2022. godine održan je redovan sastanak Koalicije organizacija osoba s invaliditetom Tuzlanskog kantona u okviru kojeg je realizovan i sastanak Koordinacionog odbora Koalicije OOSI TK za projekat "Ovdje sam - vidljiva i ponosna".

Na sastanku je prisustvovalo 10 predstavnika iz četiri organizacije članice Koalicije a na dnevnom redu se razgovaralo o predstojećim aktivnostima po programu podrške MyRight Švedska radu koalicija u BiH kao i tome dokle se stiglo sa izradom aplikacije za naredni ciklus 2023-2027. Također se razgovaralo i o aktivnostima koje su se desile u proteklom peridu u okviru programa EMPOWER a kojeg Koalicija OOSI TK provodi u saradnji sa Caritas BiH.

Podijeljene su informacije o toku projekta "Ovdje sam - vidljiva i ponosna" te je donesena odluka o uspostavljanju Foruma žena sa invaliditetom u okviru kojega će žene i djevojke sa invaliditetom izabrati svoje rukovodstvo i nastaviti sa radom na podizanju svijesti javnosti o pravima žena sa invaliditetom.

Sastanak Koalicije OOSI TK je realizovan u okviru programa MyRight BiH u 2022. godini za podršku radu koalicija koje djeluju po programu podrške Ureda MyRight u BiH.

Projekat "Ovdje sam - vidljiva i ponosna" realizuje 5 koalicija organizacija osoba s invaliditetom u BiH a finansiran je od strane Švedske agencije za međunarodnu razvojnu saradnju Sida koju predstavlja ambasada Švedske u Bosni i Hercegovini, posredstvom MyRight BiH.

AKTIV MLADIH KOALICIJE ORGANIZACIJA OSOBA S INVALIDITETOM TK

U prostorijama Informativnog centra za osobe s invaliditetom "Lotos" Tuzla 30. avgusta 2022. godine održan je sastanak Aktiva mladih Koalicije OOSI TK na kojem je prisustvovalo 29 učesnika. Na sastanku se razgovaralo o realizovanim aktivnostima u prethodnom periodu, kao i planovima za buduće djelovanje Aktiva, s ciljem poboljšanja položaja i rješavanja problema mladih osoba sa invaliditetom.

Sastanak je održan u okviru programa MyRight BiH u 2022. godini za podršku radu koalicija koje djeluju po programu podrške Ureda MyRight u BiH.

IZ RADA S VLASTIMA

U prostorijama Udruženja paraplegičara i oboljelih od dječije paralize Lukavac početkom septembra 2022. godine održan je vrlo uspješan sastanak sa predstavnikom Zavoda zdravstvenog osiguranja Tuzlanskog kantona, ministricom zdravstva TK, predstavnicom zagovaračke radne grupe Koalicije organizacija osoba s invaliditetom TK i predstavnicima pomenutog Udruženja.

Teme sastanka su bile unapređenje i poboljšanje Uredbe o ortopedskim i drugim pomagalima, Izmjena i dopuna Pravilnika o uvjetima i načinu ostvarivanja prava na bolničko liječenje medicinskom rehabilitacijom u okviru obveznog zdravstvenog osiguranja, te reiniciranje Posebnog programa nabavke elektro-motornih kolica.

KAKO JE TO BITI ZATVOREN IZA REŠETAKA, A UZ TO IMATI INVALIDITET

Nikki pita što zatvorska služba i vlada poduzimaju kako bi se poboljšali uvjeti za osobe s invaliditetom koje bi tako izbjegle 'dvostruku kaznu', a u isto vrijeme kako bi se osiguralo da se suoče s pravdom

Imati neki oblik invaliditeta, a pritom završiti u zatvoru, nije baš priča s kojom noću uspavljujete djecu ili to pričate kao anegdotu u pubovima.

A u tu skupinu spada i Nikki Fox koja se u zatvoru ponaša "čehovski", jer od zatvorenika traži priče koje će možda biti predmetom interesa nadležnih vlasti. Nikki ima mišićnu distrofiju i kreće se u električnom skuteru. Zatvorska populacija u Ujedinjenom Kraljevstvu sve je starija, baš kao i u Hrvatskoj, a kao rezultat toga zatvorska služba mora upravljati sve većim brojem zatvorenika s tjelesnim invaliditetom. Može li se sustav nositi s njihovim potrebama, pitaju se istraživači.

Nikki razgovara s bivšim zatvorenicima, dužnosnicima pravosuđa i ministrom zaduženim za zatvore kako bi istražila jesu li zatvorenici s invaliditetom strože tretirani od ostalih.

Ona otkriva svijet u kojem osoblje odbija gurati invalidska kolica, zatvorenici s invaliditetom drže se na niskoj razini sigurnosti - ošamari, lupi, ispljuj se. Uz to i nedostatak pravilnog pristupa zatvorskog osoblja može značiti tjedne bez tuširanja za ove zatvorenike. Nema milosti, dakle, imao ti invaliditet ili ne. Nikki pita što zatvorska služba i vlada poduzimaju kako bi se poboljšali uvjeti za osobe s invaliditetom koje bi tako izbjegle "dvostruku kaznu", a u isto vrijeme kako bi se osiguralo da se suoče s pravdom. Nikki se tako kreće na svom skuteru kako bi se pozabavila ovim problemima i otkrila kako je zapravo biti "osoba s invaliditetom i iza rešetaka". Nije veselo, vjerujte na riječ.

Imati neki oblik invaliditeta uistinu je izazovno. Biti kriminalac s invaliditetom još je teže.

Zato pazi da te ne uhvate, one zatvorske rešetke granica su između strave i slobode.

Izvor: in-portal

MEĐUNARODNI DAN BEZ KOLICA

Krajem srpnja i početkom kolovoza u Slovenskim Konjicama u Sloveniji upriličen je Međunarodni dan bez kolica pod nazivom “Voda uzima voda vraća” na kojem su sudjelovali predstavnici zemlje domaćina, Hrvatske i Bosne i Hercegovine. Kao jedina predstavnica Bosne i Hercegovine na ovom događaju sudjelovala je Žepčanka Ljilja Slišković kao najbolja sportašica u neolimpijskim sportovima. Podsjećamo, Ljilja je kao jedina žena u kolicima koja roni i koja je ronila ispod leda i jedna je od dvije žene na svijetu koje su to učinile. Da bi sudjelovala na ovom događaju sama je vozila i prešla put u dužini oko 1000 km, a sve ovo navedeno izazvalo je veliku pozornost slovenskih medija. Inače Međunarodni dan bez kolica u Sloveniji se obilježava već 18 godina, a prije četiri godine po prvi puta je obilježen izvan Slovenije u Srbiji. Svoje impresije s ovog događaja međunarodnog karaktera Ljilja je podijelila s čitateljima našeg portala. U nastavku pročitajte što je izjavila za Radio Žepče. “Meni je velika želja da nekad u budućnosti taj dan obilježimo u BiH jer je to akcija koja zavređuje svaku pozornost, da osobe u invalidskim kolicima barem jedan dan provedu bez kolica i dožive jedno novo i prekrasno iskustvo. Tema ovogodišnjeg Međunarodnog dana bez kolica u Sloveniji bila je “Voda uzima voda vraća”. Ovim povodomm su sudionici osobe s invaliditetom, u kolicima, iznijeli svoje životne priče, od toga kako od trenutka nepažnje u prometu do jednoga bezazlenoga skoka u vodu postanemoosobe sa invaliditetom s najvećim stupnjem invaliditeta. Unatoč trajnom invaliditetu mlade osobe koje su doživjele teška životna iskušenja, nastavili su se ipak baviti vodenim sportovima, a kako su istaknuli tijekom svojih izlaganja voda je uzela, a voda je i vratila, te da se uvijek mora raditi na preventivi i sigurnosti. Voda je naše bestežinsko stanje gdje se slobodno krećemo bez pritiska i napora”, istaknula je Slišković.

Glavna nit vodilja ove manifestacije je bila : ronjenje s opremom, ronjenje na dah, kretanje pod vodom uz pomoć skutera, vježbe na vodenim strunjačama kao i upoznavanje javnosti sa svim aktivnostima kojima se bave osobe s invaliditetom na vodi i pod vodom. Tijekom ovog događaja u Slovenskim Konjicama sudjelovanje je uzela i mornarica slovenske vojske koji su civile upoznali s vojnim aktivnosti ispod vode te sa svojom opremom i radom. "Što se moga sudjelovanja tiče ja sam pokazala vježbe na vodenim strunjačama, kako na najbolji način ojačati balans. Na vodi je to duplo teže, a vježbe balansa su nama jako bitne za rad u bazenu. Potvrdila sam i svoj dobar rezultat u ronjenju na dah to jest 2.40 minute. Uz dobar trening može to i bolje”, s osmjehom ističe Ljilja.

Kao jedna od sudionica Ljilja Slišković je izvela i pokaznu vježbu spremanja za ulazak u vodu s ronilačkom opremom, kretanje pod vodom kao i brže kretanje uz pomoć podvodnoga skutera. Još jedno iskustvo s Međunarodnog dana bez kolica Ljilja je podijelila s nama, točnije poznanstvu sa sirenom. “Malo neobično ali još neobičnije je da ta djevojka boluje od multiple skleroze. Oboljela je sa 16 godina,a sad ima 32 godine. Njena životna priča jako me inspirirala. Svojim primjerom dokazala je da bavljenjem vodenim sportovima, to jest ronjenjem usporila je napredak bolesti, a natjecanjem u vodenim sportovima osoba s invaliditetom postigla je veoma dobre rezultate i veliki uspjeh. Nažalost ili na sreću sada se više ne može takmičiti u kategoriji osoba s invaliditetom jer smatraju da ona više nema invaliditet. Što je primjer da ronjenje ima veliki utjecaj na pozitivan učinak na bolest multiplu sklerozu. Manifestaciju je organizirala IAHD Adriatic udruga koja se bavi vodenim sportovima osoba s invaliditetom. Manifestacija je bila na svjetskom nivou i velika čast i zadovoljstvo mi je bilo što su me pozvali kao predstavnicu Bosne i Hercegovine”, istaknula je Ljilja Slišković i zaključila. “Takmičarski dio smo preskočili, jer bitnije je bilo da sve osobe s invaliditetom barem jedan dan provedu bez kolica. Da javnost upoznamo na opasnosti od skokova u vodu i što je jako bitno da osobe s invaliditetom pokažu da smo u vodi svi jednaki te da unatoč invaliditetu granice ne postoje.

ŠARENA STRANA

PREDAVANJE

Pijan čovjek u pola tri ujutro pokušava otvoriti vrata od auta. Nailazi policajac i gleda kako pijan čovjek jedva stoji i pokušava da uđe u auto. Pita ga policajac kuda je pošao tako pijan.

Kaže pijanac: "Na predavanje!"

Pita policajac: "Kakvo predavanje u pola tri ujutro?"

Kaže pijanac: "PA KOD ŽENE!"

TOČAK

- Kako je nastao točak?

- Borio se Čak Noris sa nindžom i borba se odužila, navijači postali nestrpljivi i počeli da navijaju za Čak Norisa:

- "To Čak, to Čak, točak, točak!"

DEMOKRATIJA

Pita učiteljica Pericu:

- "Perice, znaš li ti što je to demokratija?"

- "Znam, to je kad dvije budale imaju više prava nego jedan pametan."

VESLANJE

- Svi smo mi u istom čamcu, samo što jedni veslaju, a drugi pecaju.